ধুলো ঝড়ে বিপর্যস্ত দিল্লি, মিলল দাবদাহ থেকে স্বস্তিও

ওয়েবডেস্ক: গত কয়েক দিনের তপ্ত আবহাওয়ায় হাঁসফাঁস অবস্থা রাজধানীর। আচমকাই শুক্রবার বিকেলে ধুলো ঝড়ে (Dust Storm) ঢাকল দিল্লি (Delhi)। স্তব্ধ হয়ে যায় যানবাহন। ব্যস্ত দিল্লির গতি স্থ হয়ে যায়। জোরালো ওই ধুলো ঝড়ে বিভিন্ন জায়গায় গাছ ভেঙে পড়ল। বিপর্যস্ত অবস্থা। তবে গরম থেকে মিলল স্বস্তি। এদিন সারা দিন তপ্ত আবহাওয়ার পর দিল্লি ও তার সংলগ্ন এলাকায় আবহাওয়ার পরিবর্তন হয়। দিল্লি, হরিয়ানা, উত্তরপ্রদেশের বিভিন্ন জায়গায় শুক্রবার সন্ধ্যায় ধুলো ঝড় হল। রাত পর্যন্ত ওই ঝড় হয়েছে।

আবহাওয়া অফিস জানিয়েছে, শক্তিশালী ঝড় ফসলের ক্ষতি করতে পারে। সাধারণ মানুষকে বাড়ির ভিতরে থাকতে বলা হয়েছে। গাছের তলায় কাউকে থাকতে নিষেধ করা হয়েছে। এই ঝড়ে ইতিমধ্যে বহু গাছ পড়ে গিয়েছে। লোধি গার্ডেন সহ দিল্লির বিভিন্ন জায়গায় গাছ পড়ে। দিল্লি গেট এলাকায় মোটর সাইকেলের উপরে গাছ পড়ে যায়। তবে এরপরই স্বস্তি ফিরে আসে। গত কয়েক দিনের দাবদাহ থেকে মুক্তি মেলে। সোমবারই দিল্লির তাপমাত্রা ৪০ ডিগ্রি ছাড়িয়েছিল। গত তিন দিন ধরে তাপপ্রবাহের পরিস্থিতি ছিল। গত বুধবারের রাতও গত তিন বছরে সবচেয়ে বেশি ঊষ্ণ ছিল।